30.12.2022
MT
Il-Ġurnal Uffiċjali tal-Unjoni Ewropea
C 498/5
29. jilqa’ t-talba tal-President tal-Kummissjoni Ewropea għal aktar solidarjetà interġenerazzjonali u jenfasizza r-rwol ewlieni tal-KtR fl-involviment maż-żgħażagħ u l-organizzazzjonijiet taż-żgħażagħ biex jissawwar il-futur tal-Ewropa, b’mod partikolari billi tiġi żviluppata Karta tal-UE dwar iż-żgħażagħ u d-demokrazija; 30. jinnota li fil-perjodu ta’ bejn l-2011 u l-2020, is-sehem tan-nisa eletti fil-livelli politiċi kollha żdied, mil-livell lokali għal dak nazzjonali, iżda jinnota b’dispjaċir li għadhom jirrappreżentaw biss terz tat-total fil-livelli kollha.
Fl-2021, 16 biss minn 285 assemblea reġjonali fl-UE kisbu parità fil-kandidati eletti.
Il-KtR jirrikonoxxi li l-kompożizzjoni tal-membri tiegħu wkoll għadha ’l bogħod milli tikseb bilanċ bejn il-ġeneri u jistenna li l-Istati Membri jindirizzaw din il-kwistjoni.
Għalhekk, il-KtR ser iniedi riflessjonijiet dwar kif tista’ tiżdied il-parteċipazzjoni tan-nisa fil-ħidma tiegħu, fil-pożizzjonijiet tiegħu ta’ tmexxija u fl-istruttura tiegħu u jistieden lill-Istati Membri jorganizzaw inizjattivi bl-għan li jsaħħu l-pożizzjoni tan-nisa fil-politika lokali u reġjonali biex jegħlbu d-diskriminazzjoni fid-dinja politika u jiġġieldu l-ostakli li jiltaqgħu magħhom in-nisa fl-iżvilupp tagħhom, inklużi l-isterjotipi; 31. iħeġġeġ lill-Istati Membri biex, bl-involviment sħiħ tal-awtoritajiet lokali u reġjonali, jimplimentaw il-miżuri kollha meħtieġa biex jintlaħaq minnufih l-għan stabbilit mid-Direttiva tal-UE dwar il-ġlieda kontra l-vjolenza fuq in-nisa u l-vjolenza domestika; bl-istess mod jenfasizza l-importanza li l-Istati Membri kollha tal-UE jirratifikaw il-Konvenzjoni ta’ Istanbul, it-trattat tal-Kunsill tal-Ewropa li jfittex li joħloq qafas komprensiv fil-livell pan-Ewropew biex in-nisa jiġu protetti kontra kull forma ta’ vjolenza, u li jipprevjenu, iħarrku u jeliminaw il-vjolenza kontra n-nisa u l-vjolenza domestika; 32. iqis li r-rwol tal-muniċipalitajiet u r-reġjuni bħala impjegaturi, fornituri u kummissarji tas-servizzi soċjali huwa kruċjali għall-koeżjoni soċjali, l-ugwaljanza bejn il-ġeneri u l-impjiegi fl-Ewropa.
Jeħtieġ li jkun hemm involviment qawwi mill-imsieħba soċjali, il-muniċipalitajiet u r-reġjuni kemm fl-iżvilupp kif ukoll fl-implimentazzjoni tal-inizjattivi tal-UE fil-qasam soċjali, sabiex jiġi żgurat li l-miżuri jkollhom impatt adegwat u ġenwin fuq l-implimentazzjoni tal-Pjan ta’ Azzjoni dwar il-Pilastru Ewropew tad-Drittijiet Soċjali.
Hawnhekk is-Semestru Ewropew jaqdi rwol kruċjali, u l-livell lokali u reġjonali għandu jkollu s-sjieda tad-deċiżjonijiet u r-responsabbiltà għal kif għandhom jintlaħqu l-objettivi komuni.
Id-dimensjoni territorjali u l-Għanijiet ta’ Żvilupp Sostenibbli għandhom jiġu inklużi wkoll f’riforma tas-Semestru Ewropew; 33. jappoġġja t-talba tal-Parlament Ewropew u tal-President tal-Kummissjoni Ewropea fl-Istat tal-Unjoni għal Konvenzjoni għar-reviżjoni tat-Trattati.
Il-KtR għandu jkun involut bis-sħiħ fil-Konvenzjoni, biex jirrappreżenta lir-rappreżentanti lokali u reġjonali Ewropej eletti, u huwa impenjat bis-sħiħ biex jippromovi l-kunċett ta’ sussidjarjetà attiva u jinvolvi ruħu aktar mal-parlamenti reġjonali u l-assoċjazzjonijiet tal-awtoritajiet lokali u reġjonali.
Il-governanza f’diversi livelli hija essenzjali għal proċess inklużiv u effettiv tat-teħid tad-deċiżjonijiet tal-UE, b’attenzjoni partikolari lir-reġjuni b’setgħat leġiżlattivi u l-kompetenzi leġittimi tagħhom.
F’dan il-kuntest, il-KtR jilqa’ t-tħabbira tal-Kummissjoni Ewropea li tintegra l-assembleji taċ-ċittadini u prattiki oħra ta’ demokrazija parteċipattiva fit-tfassil tal-politika tal-UE filwaqt li jisħaq, madankollu, fuq ir-rwol tar-rappreżentanti eletti demokratikament li huma responsabbli lejn l-elettorati tagħhom, u jimpenja ruħu li jkollu rwol attiv f’dawn il-proċessi; 34. biħsiebu jipproponi miżuri konkreti biex tiġi indirizzata d-dimensjoni territorjali tal-politiki Ewropej fil-kisba tal-objettiv ta’ koeżjoni ġenerali tal-UE, filwaqt li jqis ukoll il-proposti tal-Konferenza dwar il-Futur tal-Ewropa kif ukoll tal-ħtiġijiet speċjali tar-reġjuni tal-fruntiera u r-reġjuni periferiċi; 35. jagħti struzzjonijiet lill-President tiegħu biex jibgħat ir-Rapport Annwali tal-UE dwar l-Istat tar-Reġjuni u l-Bliet u din ir-riżoluzzjoni lill-Presidenti tal-Parlament Ewropew, tal-Kummissjoni Ewropea u tal-Kunsill Ewropew, kif ukoll lill-Kapijiet ta’ Stat jew ta’ Gvern tas-27 Stat Membru tal-UE, u jħeġġeġ lir-rappreżentanti eletti reġjonali u lokali fl-Ewropa biex ixerrdu r-rapport liċ-ċittadini u lill-midja lokali.
Brussell, it-12 ta’ Ottubru 2022.
Vasco ALVES CORDEIRO Il-President tal-Kumitat Ewropew tar-Reġjuni